התשובה הקצרה: זה תלוי בעיקר בך. אחד הסיבוכים המפחידים ביותר עבור סוכרתיים הוא אמפוטציה (Amputation), כלומר כריתה כירורגית של חלק מן הרגל. זו יכולה להיות כריתת אצבע, כריתה של כף הרגל, כריתה מתחת לברך, או כריתה מעל לברך.  חשוב להבין כי כריתה הינה "רע הכרחי כדי להימלט מרע גדול יותר". במילים אחרות, זהו אמצעי חירום על מנת לבלום זיהום אשר מתפשט ברגל, ואינו מגיב לשום טיפול אחר. למרות שמדובר באיום מפחיד, חשוב לדעת כי לסוכרתיים המגיעים למצב של כריתה יש "פרופיל אופייני": מדובר בסיבוך מאוחר בסוכרת. נדיר להגיע לקטיעה בשנים הראשונות לקיום המחלה. הסוכרת שלהם היא בלתי מאוזנת, בדרך-כלל באופן קיצוני ולאורך שנים.  לעתים תכופות קיימים גורמי סיכון נוספים ברקע, ובמיוחד עישון. לאורך השנים מופיעים כיבים ברגליים אשר עוברים ריפוי אך מופיעים שוב.   המסר המרכזי: הדרך עד לקטיעה דומה לרכבת הנוסעת במסלול ארוך עם "תחנות יציאה" מרובות. לדאבוננו, יש הבוחרים לא לנצל את "תחנות היציאה וממשיכים לנסוע באותו המסלול (רמות סוכר בלתי מאוזנות בדם, עישון, הזנחה) עד ל"תחנה הסופית", שהיא הקטיעה.